Prospa wa Aquitania (kwa Kilatini Prosper Aquitanus; 390 hivi – Roma, Italia, 463 hivi), alikuwa mfuasi wa Augustino wa Hippo, mwandishi wa vitabu vya Kikristo, na mwendelezaji wa kwanza wa kitabu Chronicon cha Jeromu hadi mwaka 455. Ingawa alikuwa mlei, alijitosa katika mabishano kuhusu imani sahihi ya Kanisa Katoliki na kumtetea Augustino dhidi ya wapinzani wake, hasa Wapelaji. Tangu kale anaheshimiwa na Kanisa Katoliki kama mtakatifu. Sikukuu yake inaadhimishwa kila tarehe 25 Juni. Prospa alizaliwa mkoani Aquitaine (labda Limoges, leo nchini Ufaransa) na inadhaniwa alipata malezi mjini Marseille. Mwaka 429 aliandikiana barua na Augustino. Mwaka 431 alifika Roma ili kumuuliza Papa Selestini I kuhusu mafundisho ya Augustino. Mwaka 440, alipochaguliwa Papa Leo I, Prospa akawa karani katika ofisi zake. Inasemekana kwamba ndiye aliyeandika barua maarufu ya Papa huyo kwa Eutike. Prospa ni muhimu kwa maandishi yake kuliko kwa maisha yake. Vitabu vyake ni kama ifuatavyo: De vocatione omnium gentium (Calling of All Nations) Epitoma Chronicon Capitulla Sententia and Epigrammata Liber contra Collatorem Carmen de Providentia Divina (Poem on Divine Providence) Yanapatikana yote katika Patrologia Latina ya Migne, gombo la 51.